Ratu

Ratu adalah ngaran gelar gasan anggota kerajaan.

 Asal Kata 
"Ratu" dalam Bahasa Jawa Kuno tu masih ada hubungannya lawan istilah Datu lawan Latu. Ratu artinya urang nang berkuasa atawa pimpinan dari suatu kalumpuk. Istilah ratu asli Bahasa Austronésia ini kada gasan macam kelamin tertentu aja. Lakian atawa binian kawa memakai gelar ini. Misalnya raja Kerajaan Mataram Hindu ngarannya Raké Mataram Sang Ratu Sanjaya. Di Kerajaan Singhasari ada Ratu Angabhaya. Sidin bedua ni lakian, tapi memakai gelar ratu. Kata "Kraton" asalnya dari ratu jua, yaitu "ke-ratu-an" nang artinya istana wadah ratu tinggal. Sampay wahini di Jawa kata "Kraton" tetap dipakai gasan menyambat istana wadah raja tinggal.

Lawas-kelawasan, kebudayaan Hindu bemagin berkembang di Nusantara. Istilah raja nang asalnya dari Bahasa Sanskerta mulay menggantiakan istilah ratu. Imbah itu, istilah ratu mulay dipakai gasan anggota kerajaan binian.

 Ratu Banjar 

Anggota kerajaan Banjar nang suwah memakay gelar ratu antara lain Ratu Agung/Ratu Tuha (Artinya: raja agung/raja tuha. Gelar nang dipakai di masigit: Sultan Inayatullah/Sultan Indallah), Ratu Anom/Ratu Anum (Artinya raja anum. Gelar nang dipakai di dalam masigit: Sultan Sa'idullah/Sultan Sa'idillah), Ratu Bagawan (Raja Kotawaringin I), dan lain-lain. Ini waktu gelar ratu masih lazim dipakai oleh lakian. Ratu Kuripan galaran nang dipakai Patih Lambung Mangkurat marga sidin sabagai mangkubumi baisi tanah badatu (apanase) nang manjadi ampun sidin yaitu banua bakas Karajaan Kuripan. Ratoe Anom Mangkoeboemi Kentjana, anak wan sakaligus mangkubuminya Sultan Adam.

Gelar resmi gasan putra mahkota Kesultanan Banjar adalah Pangeran Ratu.

Lawas-kelawasan, gelar ratu jarang dipakai lakian lagi. Gelar ratu imbah itu dipakai gasan gelar paling tinggi anggota kerajaan binian di Kesultanan Banjar, selével lawan gelar "Pangéran" gasan anggota kerajaan nang lakian. Nang memakay gelar ratu antara lain anak binian raja, permaisuri, ading binian raja, dan lain-lain. Contohnya Ratu Intan lawan Ratu Zaléha.

 Ratu dalam Bahasa Indunisia 

Dalam Bahasa Indunisia, istilah ratu dipakai gasan menyambat raja bini-bini, yaitu binian nang memerintah atawa berkuasa di suatu nagara. Contohnya Ratu Elizabeth II, laki sidin lain raja, sidin nang berkuasa. Selain itu, ratu gén dipakai gasan menyambat permaisuri. Contohnya Ratu Rania, permaisuri Abdullah II, laki sidin nang raja, sidin permaisurinya aja.